1952 m. gegužės 6 d. Saripove, Krasnojarsko kraštas, Sibire, gimė Jurgis Kairys, lietuvių lakūnas, aviacijos konstruktorius, akrobatinio skraidymo meistras, Europos ir pasaulio akrobatinio skraidymo čempionas, daugkartinis pasaulio čempionatų prizininkas, nugalėtojas, laimėjęs daugiausiai FAI Pasaulio Taurės (Grand Prix) varžybų. Jurgis Kairys yra pripažintas geriausiu akrobatinio skraidymo be apribojimų meistru pasaulyje 1996–2006 m. Šiemet jam sueina 68 metai.
J. Kairys baigė Kaltinėnų mokyklą, vėliau studijavo Vilniaus inžineriniame statybos institute. 1973 m. baigė Techninę aviacijos mokyklą. 1980–1984 m. studijavo Leningrado (dabar – Sankt Peterburgas) civilinės aviacijos akademijoje, kurią sėkmingai baigė. Dirbo Kauno ir Vilniaus aeroklubuose.
Nuo 1976 m. Lietuvos akrobatinio skraidymo rinktinės narys, nuo 1989 m. Suchojaus aviacijos gamyklos lakūnas bandytojas. 1994 m. Kairys įsteigė viešąją įstaigą "Kairio skrydžiai". Nuo 1999 m. J. Kairys tobulina labai lengvą ir galingą akrobatinį lėktuvą "Juka", suteikiantį lakūnui naujų galimybių kuriant naujas akrobatinio skraidymo figūras ir unikalias parodomąsias programas. Nebaigtą akrobatinio lėktuvo prototipą "MAI-90", jo techninę dokumentaciją ir visas teises Kairys įsigijo iš Maskvos aviacijos instituto ir pavadino Juka. Šį lėktuvą J. Kairys iš esmės patobulino, įskaitant liemens formą, vairus, kabinos gaubtą ir kt. Dar nebaigtu orlaiviu Kairys dalyvavo keleriose varžybose, užėmė prizinių vietų (Pasaulio taurės etapuose Brno (Čekija) ir Lozanoje (Šveicarija)).
J. Kairys gyvena Vilniuje. Žmona Birutė – mokytoja, sūnūs Mantas ir Simas.
Turbūt daugelis lietuvių iki šiol prisimena 2000-uosius, kai J. Kairys nuosavu lėktuvu Su-26 atliko iki tol pasaulyje negirdėtą akrobatinį triuką – po pėsčiųjų tiltu Kaune lakūnas praskrido apvertęs lėktuvą aukštyn ratais. Ultra skrydį, kuriuo J. Kairys baigė skrydžių po tiltais seriją, tuomet stebėjo beveik visas Kaunas. Lakūnas prisipažįsta, kad iki šiol daugiau kaip 100 valandų per metus praleidžia padangėse. Tiesa, meistras paskutinį kartą čempionatuose dalyvavo 2009-aisiais ir 2011-aisiais ir pastaruoju metu dažniau renkasi įvairius aviacijos šou – įvairiose pasaulio aviacijos šventėse, kuriose demonstruoja sudėtingus triukus.
Viešumoje pastaraisiais metais mažiau matomas lakūnas sakė, kad ir toliau visą savo dėmesį bei laiką skiria akrobatiniams skraidymams bei aviacinei technikai. Vietoje nenustygstantis J. Kairys patikino, kad veiklos jam netrūksta, viskas klojasi sėkmingai, o svarbiausia – kad būtų gera sveikata, kuria jis nesiskundžia.